Last saved by: Smutka Vladimír

OKRESNÁ PROKURATÚRA ŽIAR NAD HRONOM 
Nám. Matice slovenskej 6, 965 01 Žiar nad Hronom

Číslo: 2 Pv 229/16/6613-22	Žiar nad Hronom 24.10.2016 
EEČ: 2-52-85-2016

U Z N E S E N I E

Trestná vec:	obv. XXXXX 
Trestný čin:	Prečin Nebezpečné vyhrážanie podľa § 360 odsek 1, odsek 2 písmeno b Trestného zákona 
Rozhodol: 	prokurátor Okresnej prokuratúry Žiar nad Hronom
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX
väzba: nie
ktorý je trestne stíhaný pre trestný čin:
- Prečin Nebezpečné vyhrážanie podľa § 360 odsek 1, odsek 2 písmeno b Trestného zákona 

na tom skutkovom základe, že:
dňa 03. 06. 2016 asi o 12.45 h v ordinácii XXXXX, XXXXX na Ulici Bystrickej 481 v Žarnovici, po tom, čo mu XXXXX odmietol vystaviť potvrdenie k peňažným dávkam a odporučil mu navštíviť pobočku Sociálnej poisťovne, obv. XXXXX reagoval slovami: „Pán doktor, toto Vás bude mrzieť, ja nič nemám, Vy áno, ale sekeru ešte mám“, po čom z ambulancie odišiel, pričom takéto konanie obvineného vzbudilo u XXXXX dôvodnú obavu o jeho život, ako aj život a zdravie jeho rodinných príslušníkov, že vyhrážky uskutoční. 
Postupujem Okresnému úradu, odboru všeobecnej vnútornej správy XXXXX na prejednanie priestupku proti občianskemu spolunažívaniu podľa § 49 ods. 1 písm. d) zákona č. 372/1990 Zb. o priestupkoch, v znení neskorších predpisov, 
pretože výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom. 

Odôvodnenie:
	Uznesením policajného orgánu Obvodného oddelenia PZ v Žarnovici sp. zn. ORP-388/ZC-ZH-2016 zo dňa 03. 06. 2016 bolo začaté trestné stíhanie a súčasne bolo vznesené obvinenie XXXXX, XXXXX za prečin nebezpečného vyhrážania podľa § 360 ods. 1, 2 písm. b) Tr. zák., ktorého sa mal dopustiť v podstate na tom skutkovom základe, že dňa 03. 06. 2016 asi o 12.45 h v ordinácii XXXXX, XXXXX, na Ulici Bystrickej 481 v Žarnovici, po tom, čo mu XXXXX odmietol vystaviť potvrdenie k peňažným dávkam a odporučil mu navštíviť pobočku Sociálnej poisťovne, obv. XXXXX reagoval slovami: „Pán doktor, toto Vás bude mrzieť, ja nič nemám, Vy áno, ale sekeru ešte mám“, po čom z ambulancie odišiel, pričom takéto konanie obvineného vzbudilo u XXXXX dôvodnú obavu o jeho život, ako aj život a zdravie jeho rodinných príslušníkov, že vyhrážky uskutoční.

	Po vznesení obvinenia intervenujúca prokurátorka podala, po zvážení všetkých okolností prípadu, dňa 04. 06. 2016 Okresnému súdu v Žiari nad Hronom návrh na vzatie obv. XXXXX do väzby podľa § 87 ods. 1 Tr. por., z dôvodov uvedených v § 71 ods. 1 písm. a), c) Tr. por. 

	Okresný súd v Žiari nad Hronom uznesením sp. zn. 0Tp 109/2016 zo dňa 04. 06. 2016 podľa § 72 ods. 1 písm. a), ods. 2 Tr. por., z dôvodov uvedených v § 71 ods. 1 písm. a), c) Tr. por. vzal obv. XXXXX do väzby. 

	Proti uzneseniu o vzatí do väzby podal ihneď obv. XXXXX sťažnosť.

	O sťažnosti obv. XXXXX rozhodoval na neverejnom zasadnutí konanom dňa 14. 06. 2016 pod sp. zn. 5Tpo 32/2016 Krajský súd v Banskej Bystrici, ktorý podľa § 194 ods. 1 písm. a) Tr. por. zrušil uznesenie Okresného súdu v Žiari nad Hronom sp. zn. 0Tp 109/2016 zo dňa 04. 06. 2016 a obv. XXXXX prepustil z väzby na slobodu s tým, že dôvodné obavy z vyhýbania sa obvineného trestnému stíhaniu, ako aj možného pokračovania v trestnej činnosti, čo má predstavovať väzobné dôvody podľa §  71 ods. 1 písm. a), c) Tr. por., nie sú v súčasnosti náležite preukázané a preto nemožno mať za to, že sú presvedčivo dané.

	XXXXX bol dňa 03. 06. 2016 vypočutý policajným orgánom, kedy okrem iného uviedol, že dňa 03. 06. 2016 skutočne prišiel k XXXXX v Žarnovici, ktorý je jeho lekárom. Do ambulancie prišiel s tým, že potreboval potvrdiť papier o trvaní práceneschopnosti, ktorý bolo nutné predložiť na Sociálnu poisťovňu, aby mu mohli vyplácať dôchodok. Keď vošiel do ambulancie, požiadal doktora o vystavenie potvrdenia, ktoré mu on odmietol dať. Nakoľko ho jeho správanie veľmi nahnevalo, povedal mu: „Pán doktor, nedali ste mi razítko na potvrdenie pre úrad práce a sociálne, čo ste mi mali dať a keď som Vám povedal, že keď ste vykopali vojnovú sekeru, tak tá sekera sa vracia naspäť a ja nemám čo stratiť a Vy čo máte stratiť?“ Ďalej uviedol, že týmito slovami sa XXXXX nevyhrážal, iba bol veľmi nahnevaný a keď mu to potvrdenie nedal, otočil sa a odišiel z ambulancie. 

	Dňa 03. 06. 2016 bol vypočutý ako poškodený XXXXX, ktorý uviedol, že pracuje ako všeobecný lekár v meste XXXXX. Uviedol, že ešte pred dňom 03. 06. 2016 s obv. XXXXX osobne konzultovali jeho problém, pričom všetko bolo v poriadku. Dňa 03. 06. 2016 asi o 12.45 h prišiel obv. XXXXX do jeho ambulancie, kedy sa ho opýtal, či si už vybavil tú sociálnu poisťovňu, lebo to bol jediný spôsob na to, aby ho prinútil k návšteve tejto poisťovne. Po tomto mu povedal: „Pán doktor, toto Vás bude veľmi mrzieť, ja nič nemám, Vy áno, ale tú sekeru ešte mám.“ Po tomto vyjadrení obvinený vstal, buchol dverami a z ambulancie odišiel. Ďalej uviedol, že obvinený sa počas týchto slov nijako fyzicky nevyhrážal. Túto situáciu zhodnotil tak, že bude najrozumnejšie ísť na políciu a požiadať o ochranu. Ďalej okrem skutkových zistení vypovedal, že obv. XXXXX pozná už viac rokov, pričom v minulosti nemal s ním žiadne problémy. Liečil v minulosti aj jeho rodičov, pričom uviedol, že s obvineným mal dobrý vzťah. Vie aj o tom, že obvinený nebol ani v minulosti nikdy konfliktný, nikdy sa mu nevyhrážal. 

	Svedkom tohto incidentu bola aj sestrička XXXXX – XXXXX, ktorá pri svojom výsluchu potvrdila skutočnosti tak, ako ich opísal XXXXX. Táto svedkyňa taktiež uviedla, že obv. XXXXX je ich dlhodobým pacientom, v minulosti nebol žiadnym spôsobom arogantný, nikdy sa nevyhrážal a vždy jednal slušne. 

	Prečinu nebezpečného vyhrážania podľa § 360 ods. 1, 2 písm. b) Tr. zák. sa dopustí ten, kto sa inému vyhráža smrťou, ťažkou ujmou na zdraví alebo inou ťažkou ujmou takým spôsobom, že to môže vzbudiť dôvodnú obavu a spácha taký čin na chránenej osobe.

	Nie každé vyhrážanie, výrok, prípadne konanie možného páchateľa, aj s poukazom na okolnosti prípadu, možno ihneď bez skúmania ďalších skutočností podriadiť pod konkrétnu skutkovú podstatu, v danom prípade prečinu nebezpečného vyhrážania podľa § 360 ods. 1, 2 písm. b) Tr. zák.

	Skutočnosť, či vyhrážanie je spôsobilé v inom vzbudiť dôvodnú obavu treba posúdiť so zreteľom na všetky konkrétne okolnosti prípadu, najmä na povahu vyhrážky, všetky okolnosti, za ktorých bola vyslovená, či možný páchateľ mal v rukách nejaký predmet, pričom dôvodnou obavou treba rozumieť určitý vyšší stupeň tiesnivého pocitu z nastávajúceho zla, ktorým sa hrozilo. 

	U tohto prečinu sa zo subjektívnej stránky jednoznačne vyžaduje úmyselné konanie.

	XXXXX má v mieste bydliska v podstate dobrú povesť, mestská polícia neriešila menovaného v priestupkovom konaní, taktiež nebol riešený ani komisiou verejného poriadku. V evidencii priestupkov nemá obvinený žiadny záznam. Z odpisu z registra trestov je ustálené, že od roku 1976 do roku 2010, kedy mal posledný záznam, bol viackrát súdne trestaný, jednalo sa však vo väčšine prípadov o majetkovú trestnú činnosť. 

	Podľa § 10 ods. 2 Tr. zák. nejde o prečin, ak vzhľadom na spôsob vykonania činu a jeho následky, okolnosti, za ktorých bol čin spáchaný, mieru zavinenia a pohnútku páchateľa, je jeho závažnosť nepatrná. 

	Za daného stavu veci možno teda ustáliť, že obv. XXXXX takýmto svojím konaním nenaplnil všetky znaky prečinu nebezpečného vyhrážania podľa § 360 ods. 1, 2 písm. b) Tr. zák., môže však ísť o konanie, ktoré je príslušný prejednať iný správny orgán ako priestupok proti občianskemu spolunažívaniu podľa § 49 ods. 1 písm. d) zákona č. 372/1990 Zb. o priestupkoch, v znení neskorších predpisov. 

	Na základe vyššie uvedených dôvodov som preto rozhodol tak, ako je to uvedené vo výrokovej časti tohto uznesenia.  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) 

JUDr. Vladimír Smutka 
prokurátor